Ranskan ulkoministeri Laurent Fabius sanoi tiistaina pakolaiskriisiä käsittelevän konferenssin jälkeen, että olisi virhe ottaa vastaan kaikki Eurooppaan Lähi-idästä pyrkivät pakolaiset, joita Isis vainoaa.

– Asia on erittäin vaikea, mutta jos kaikki nämä pakolaiset tulevat Eurooppaan tai jonnekin muualle, Isis on voittanut, Fabius sanoi.

Fabius puhui yli 60 maan konferenssin jälkeen. Tapahtuman tarkoituksena oli keskustella keinoista, joilla voitaisiin helpottaa pakolaisten palaamista kotiseudulleen, kannustaa vähemmistöjen huomioonottamista politiikassa sekä varmistaa, että sotarikolliset eivät selviä ilman rangaistusta. Mukana oli ministereitä esimerkiksi Turkista, Libanonista, Irakista ja Jordaniasta.

– Konferenssin tarkoituksena on varmistaa, että Lähi-itä säilyy edelleen Lähi-itänä, eli monimuotoisuuden ja erilaisuuden alueena, jossa asuu monia erilaisia väestöryhmiä, Fabius sanoi.

Fabius sanoi, että useat maat ilmoittavat lähiaikoina taloudellisista panostuksista alueelle, muun muassa jälleenrakentamiseen, peruspalveluiden palauttamiseen ja viranomaisten kouluttamiseen.

Fabiuksen mukaan Ranska lisää apuaan alueelle 25 miljoonalla eurolla jo aiemmin lupaamiensa 100 miljoonan euron lisäksi. Rahoja käytetään esimerkiksi miinanraivaukseen sekä talojen jälleenrakentamiseen. Fabiuksen mukaan 15 miljoonaa euroa on tarkoitus kohdistaa alueen pakolaisleireille.

Hollande: Kyse on humanitaarisesta hätätilasta

Presidentti Francois Hollande sanoi, että kyse on humanitaarisesta hätätilasta.

– Jos emme tee enemmän auttaaksemme pakolaisia vastaanottavia maita, jos emme anna enemmän tukea perheille, jotka asuvat pakolaisleireissä tai ovat joutuneet pakenemaan naapurimaihin, siitä ei seuraa pelkästään tragedioita. Seurauksena on joukkopako alueelta, Hollande sanoi konferenssin avajaisissa.

YK:n pääsihteeri Ban Ki-moon kehotti Euroopan johtajia toimimaan vastuullisesti ja humaanisti rajoilleen saapuvia pakolaisia kohtaan. Ban on tiedottajansa mukaan keskustellut tilanteesta useiden Euroopan valtionpäämiesten kanssa viime päivinä ja todennut keskusteluissa, että useimmat Eurooppaan saapuvat turvapaikanhakijat ovat pakolaisia, jotka pakenevat sotaa ja väkivaltaa ja joilla on oikeus etsiä turvapaikkaa ilman minkäänlaista syrjintää.

Ban kiitteli yksittäisten ihmisten myötätuntoa pakolaisia kohtaan ympäri Eurooppaa ja kiitti heidän esimerkkiään. Hän kuitenkin vetosi valtionpäämiehiin, jotta nämä löytäisivät nopeasti yhteisen toimintatavan pakolaisten perustarpeiden turvaamiseksi.

YK:n pakolaisjärjestö UNHCR etsii vielä tälle vuodelle lähes 27 miljoonan euron lisärahoitusta hätäavuksi Eurooppaan saapuville pakolaisille. Järjestön mukaan Eurooppaan saattaa saapua tänä vuonna kaikkiaan 400 000 turvapaikanhakijaa Välimeren yli. Viime vuonna turvapaikanhakijoita oli 219 000 ja ensi vuonna heitä on järjestön mukaan mahdollisesti jopa 450 000.

UNHCR:n mukaan tänä vuonna Välimeren yli Eurooppaan on saapunut jo yli 320 000 turvapaikanhakijaa, heistä lähes puolet Syyriasta.

Yhdysvallat pohtii keinoja auttaa

Yhdysvallat sanoi tiistaina, että se pohtii uusia mahdollisia keinoja, joilla se voisi auttaa Euroopan maita selviämään turvapaikanhakijoiden määrästä. Obaman hallintoa on kritisoitu siitä, että se ei ole tehnyt tarpeeksi auttaakseen pakolaiskriisin ratkaisemisessa.

Valkoinen talo sanoi, että se pohtii edelleen lisäkeinoja, joilla se voisi avustaa pakolaiskriisissä raskaimman taakan kantavia maita.

Keinoina voisivat olla esimerkiksi lisärahoituksen antaminen Jordaniassa, Turkissa ja muualla Lähi-idässä sijaitsevien pakolaisleirien olojen parantamiseksi sekä Yhdysvaltoihin otettavien pakolaisten määrän lisääminen.

Sitten taisteluiden puhkeamisen Syyriassa vuonna 2011 YK on suositellut, että Yhdysvallat ottaisi vastaan 17 000 syyrialaispakolaista. Syyskuun loppuun mennessä maa on ottanut vastaan noin 1 800 syyrialaispakolaista.

Lähteet: AFP, Reuters, AP